A BIZOTTSÁG 240/2007/EK RENDELETE
(2007. március 6.)
egyes elnevezéseknek az oltalom alatt álló eredetmegjelölések és földrajzi jelzések nyilvántartásába való bejegyzéséről (Štramberské uši (OFJ) - Aceite Monterrubio (OEM) - Alfajor de Medina Sidonia (OFJ))
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló, 2006. március 20-i 510/2006/EK tanácsi rendeletre (1) és különösen annak 7. cikke (4) bekezdésének első albekezdésére,
mivel:
(1)
Az 510/2006/EK rendelet 6. cikke (2) bekezdésének első albekezdésével összhangban és a rendelet 17. cikkének (2) bekezdése alapján a Cseh Köztársaság egy elnevezés - a „Štramberské uši” - bejegyzésére irányuló kérelmét, továbbá Spanyolország két elnevezés - az „Aceite Monterrubio” és az „Alfajor de Medina Sidonia” - bejegyzésére irányuló kérelmét közzétették az Európai Unió Hivatalos Lapjában (2).
(2)
A Bizottsághoz nem érkezett egyetlen, az 510/2006/EK rendelet 7. cikke szerinti, kifogást tartalmazó nyilatkozat sem, ezért ezeket az elnevezéseket fel kell venni az „Oltalom alatt álló eredetmegjelölések és földrajzi jelzések nyilvántartása” elnevezésű nyilvántartásba,
ELFOGADTA EZT A RENDELETET:
1. cikk
Az „Oltalom alatt álló eredetmegjelölések és földrajzi jelzések nyilvántartása” az e rendelet mellékletében szereplő nevekkel egészül ki.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. március 6-án.